recursal/SuperWikiNEXT-32B huggingface dataset:
**Chikungunya** (צ'יקונגוניה) היא מחלה נגיפית המועברת על ידי עקיצת יתושים, בעיקר הפעילים ביום ובין הערביים. המחלה לא נחשבת קטלנית אך היא מאוד לא נעימה. הנגיף נפוץ באזורים טרופים אך בעקבות התחממות כדור הארץ הנגיף יכול להתפרץ כמעט בכל מקום בעולם.

סימפטומים וטיפול תרופתי
-----------------------

הסימפטומים של המחלה דומים לקדחת דנגי. תקופת הדגירה של המחלה היא עד 12 ימים מרגע עקיצת היתוש ומלווה בחום גבוה עד 39 מעלות צלזיוס, חולשה, כאבי ראש, דלקת מפרקים, דימום נקודתי, פוטופוביה, פריחה ולפעמים גם דלקת בלחמיות העיניים ונדודי שינה.

החום לא יורד במשך כיומיים ואז צונח בפתאומיות. הסימפטומים האחרים נמשכים שבוע לערך. דלקת מפרקים עלולה לעבור רק לאחר שבועות עד חודשים.

דלקת עיניים ממושכת עלולה לגרום לדלקת הקשתית ולפגיעה ברשתית.

אין חיסון למחלה ועל כן משתמשים במדכאי דלקת שאינם סטרואידים כגון כלורקין, איבופן ועוד. אספירין אינו מומלץ לשימוש בגלל העלאת הסיכון לדימום. מחקרים מעלים שככל שהחולה צעיר יותר כך גדלים סיכוייו להחלים מהר יותר. לדוגמה אדם בגיל צעיר עשוי להבריא תוך 5–15 ימים, אדם אחרי גיל 35 יחלים רק אחרי חודש עד חודש וחצי, ואילו החלמתו של קשיש עשויה לארוך מספר חודשים. בנוסף, עוצמת המחלה גדלה ככל שגילו של החולה גבוה יותר. מחקרים הראו כי לאישה בהיריון יש סיכוי גבוה להחלים מהמחלה מהר יחסית.

התפרצות המחלה באיטליה
---------------------

בשנת 2007 פרצה המגפה בעיירה קטנה בדרום איטליה קסטיליונה די צ'רוויה. תוך חודש אחד נדבקו יותר ממאה תושבי העיירה בעקבות הגעתו של יתוש הטיגריס האסייתי לאזור. המגפה גרמה לפאניקה ברחבי איטליה. היה ברור שמדובר במגפה אך לא היה ידוע איזה וממה היא נגרמה. רק לאחר שרוב החולים הבריאו גילו החוקרים שמדובר בנגיף צ'יקונגוניה. בספטמבר 2017 דווח על התפרצות נוספת שכללה כ-500 מקרים.

התפרצות המחלה באיטליה מסמלת עידן חדש שבו מחלות טרופיות עלולות להתפרץ באזורים לא טרופיים, בעקבות התחממות כדור הארץ המאפשרת ליתושים שמקורם באזור טרופי לחיות באזורים כמו אירופה וצפון אמריקה.

היסטוריה
--------

הנגיף התגלה לראשונה בשנת 1955 על ידי ו.ה.ר לומסדן ומריון רובינסון, בעקבות התפרצות בשנת 1952 בגבול בין טנזניה ומוזמביק. אותם חוקרים נתנו למחלה את שמה, הלקוח משפתו של שבט מקומי, ומשמעותו בשפת הקמקונדה "להיות נשלט", ביטוי לשיתוק והכאב האוחזים בחולים.

לנגיף פוטנציאל לשמש כנשק ביולוגי.

קישורים חיצוניים
----------------

ויקישיתוף מדיה וקבצים בנושא **Chikungunya** בוויקישיתוף
* Chikungunya, באתר אנציקלופדיה בריטניקה (באנגלית)

הערות שוליים
------------

1. ↑  "Chikungunya—Fact sheet". European Centre for Disease Prevention and Control (ECDC). אורכב מ-המקור ב-2013-12-19. נבדק ב-2013-12-17.
2. ↑  Thiboutot MM, Kannan S, Kawalekar OU, Shedlock DJ, Khan AS, Sarangan G, Srikanth P, Weiner DB, Muthumani K.. (2010). *Chikungunya: a potentially emerging epidemic?*. PLOS Neglected Tropical Diseases. 4(4):e623. PMID 20436958

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**קניב** (אוקראינית: **Канів**; בפי יהודי העיר: **קַנְיֶיב**) היא עיר במחוז צ'רקאסי אוקראינה.

היסטוריה
--------

לראשונה אנחנו שומעים על קניב ממסמך שמתוארך לשנים 1074–1088. ליד קניב עברה דרך מסחר חשובה שתרמה רבות להתפתחות כלכלית של היישוב. לא פעם היישוב נכבש ונהרס לגמרי, ב-1240 הוא נכבש ונהרס על ידי המונגולים בהנהגתו של באטו חאן. ב-1320 קניב נכבש על ידי גדימינאס, מ-1362 המקום היה תחת שליטתה של הדוכסות הגדולה של ליטא.

החל מהמאה ה-16 קניב הפכה למרכז חשוב של הקוזאקים, לכאן היו עוברים להתגורר קוזאקים שלא היו יכולים להילחם יותר מפאת גילם, כאן נקברו מספר הטמנים חשובים. בסוף המאה ה-16 באזור התרחשו מספר מרידות כנגד השלטון הפולני.

ב-1600 קניב קיבלה זכויות מגדבורג.

במאה ה-17 תושבי קניב לקחו חלק פעיל במרידות כנגד השלטון הפולני. ב-1625 קניב נשרפה, חמש שנים מאוחר יותר העיר שוב נשרפה על ידי הטטרים.

בעקבות הסכם שלום שנחתם בין האיחוד הפולני-ליטאי לבין האימפריה העות'מאנית ב-1672 קניב עברה לידיהם של הטורקים. בספטמבר 1678 הטורקים הרסו את העיר.

ב-1793 לאחר חלוקת פולין עברה קניב לידיה של אימפריה הרוסית.

העיר נכבשה על ידי הגרמנים ב-16 באוגוסט 1941 ושוחררה על ידי הצבא האדום ב-3 בפברואר 1944.

### יהודי קניב

היהודים התחילו להתיישב בקניב בסוף המאה ה-17 תחלית המאה ה-18.

הקהילה היהודית בקניב ניזוקה קשות בעקבות הפרעות ביהודי אוקראינה שפרצו בזמן מלחמת האזרחים ברוסיה לאחר מלחמת העולם הראשונה.

בנובמבר 1941 בברסטובצקי יאר נרצחו 150 יהודים מקניב. רבים מיהודי קניב ניסו להתחבא ולהימלט מאימת הנאצים, אך רובם נתפסו על ידי המקומיים והובאו לקורסום ויותר מאוחר נרצחו.

הקהילה הדתית בעיר חודשה ב-1993.

אוכלוסייה
---------

שינוי אוכלוסייה של קניב לאורך השנים:

|  |  |
| --- | --- |
| שנה | מספר אוכלוסייה |
| 1897 | 8,855 |
| 1923 | 7,887 |
| 1926 | 8,089 |
| 1959 | 7,461 |
| 1970 | 15,967 |
| 1979 | 23,121 |
| 1989 | 29,049 |
| 2001 | 26,657 |
| 2012 | 25,702 |

### אוכלוסייה יהודית

ב-1765 היו בקניב רק 98 יהודים, עד 1847 האוכלוסייה היהודית במקום הגיעה ל-1,635, ב-1897 בזמן מפקד האוכלוסין הראשון של האימפריה הרוסית מספר היהודים בקניב היה 2,682 שהיוו 30 אחוזים מכלל אוכלוסיית העיר. שינוי האוכלוסייה היהודית של קניב לאורך השנים:

|  |  |
| --- | --- |
| שנה | מספר אוכלוסייה |
| 1765 | 98 |
| 1847 | 1,635 |
| 1897 | 2,682 |
| 1926 | 1,395 |
| 2001 | 18 |

ערים תאומות
-----------

* אסטוניהאסטוניה וורו, אסטוניה
* צרפתצרפת למברסר, צרפת
* גרמניהגרמניה פירזן, גרמניה
* ארצות הבריתארצות הברית סונומה, ארצות הברית
* פוליןפולין שלוחוב, פולין

קישורים חיצוניים
----------------

ויקישיתוף מדיה וקבצים בנושא **קניב** בוויקישיתוף
* 

* אתר האינטרנט הרשמי של קניב (באוקראינית)
* תולדות יהודי קניב (באנגלית)
* חיים הלפרין, קנייב, העבר: רבעון לדברי ימי היהודים והיהדות ברוסיה, יח, תל אביב תשל"א, עמ' 235 ואילך
* קניב (אוקראינה), דף שער בספרייה הלאומית

הערות שוליים
------------

1. ↑  .
2. 1 2  תולדות יהודי קניב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557759605171
* GND: 4252843-4
* LCCN: n85081827
* NKC: ge478072
* VIAF: 151996591
* WorldCat: lccn-n85081827

 |
פירוש נוסף ערך זה עוסק ברבה של קוסובה, אבי משפחת קרליץ. אם התכוונתם לנכדו מייסד כולל חזון איש, ראו שמריהו יוסף קרליץ (כולל חזון איש).

הרב **שמריהו יוסף קרליץ** (תרי"ב, 1852 – כ"א באייר תרע"ו, 24 במאי 1916) היה רבה של קוסובה במשך שלושים וארבע שנים; אביו של החזון איש ואבי משפחת קרליץ שהצמיחה מתוכה רבנים וגדולי תורה ידועים.

ביוגרפיה
--------

שמריהו יוסף קרליץ נולד בקוסובה שבאימפריה הרוסית (בתחומי בלארוס של ימינו), שם התגורר אביו הרב שמשון קרליץ, וכן כמה מצאצאי הרב אריה לייב הלוי אפשטיין, בעל "הפרדס", שהיה מאבות משפחתו. בשנת תרל"ד (1874) נישא לראשה-לאה, בתו הבכורה של קרוב משפחתו הרב שאול קצנלנבוגן, רבה של קוסובה. בשנת תרמ"ב (1882) עזב חותנו את הרבנות בקוסובה לטובת הרבנות בקוברין, והרב קרליץ התמנה תחתיו כרבה של קוסובה. נהג להשיב על שאלות בהלכה שהופנו אליו על ידי יהודי האזור, אך בענוותנותו הקפיד להוסיף בסופן כי "הלכה למעשה יש לשאול בזה את פי גדולי הדור". הוא וחותנו ניהלו מאבק בהשפעה החילונית, ובין היתר נהגו לאסוף ספרות חילונית ולשרפה.

הקים בקוסובה ישיבה לצעירים בראשותו, ובין תלמידיו היה בנו אברהם ישעיהו. בשנת תרע"א (1911), כחמש שנים לפני פטירת הרב שמריהו יוסף קרליץ, יצא לאור ספרו הראשון של בנו אברהם ישעיהו שנשא את השם "חזון איש". הספר יצא בעילום שם, אולם האב היה מהיחידים שידעו את זהות המחבר.

הרב שמריהו יוסף קרליץ הנהיג את קהילתו עד לפטירתו בשנת תרע"ו. הימים היו ימי מלחמת העולם הראשונה, ובנו החזון איש נאלץ לגלות למינסק ולא השתתף בהלווית אביו. אשתו, ראשה לאה קרליץ, עלתה בשנות ה-30 לארץ ישראל. נפטרה בי"ט בחשוון תש"א (1940) ונקברה בבית הקברות בהר הזיתים.

צאצאיו
------

 ערך מורחב – **משפחת קרליץ**  

לרב שמריהו-יוסף ולראשה-לאה קרליץ נולדו חמישה עשר ילדים, אולם שישה מהם לא האריכו ימים ונפטרו בחייו. בניו וחתניו התפרסמו כגדולי תורה בליטא ובארץ ישראל.

קישורים חיצוניים
----------------

### חיבוריו

* **גבעת שאול - הספד על חותנו רבי שאול קצנלנבוגן**, וורשא תרנ"ב, באתר היברובוקס
* **בית תלמוד - ביאור למשניות חולין**, ווילנא תרע"ה, באתר היברובוקס

הערות שוליים
------------

1. ↑  היה סבו - אבי אמו - של פרופ' שאול ליברמן, שנקרא על שמו.
2. ↑  מש"ל, קאסאווע (פלך הוראדנא), המליץ, 13 באפריל 1883

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010784894305171
* LCCN: nr95009676
* VIAF: 298894491
* WorldCat: lccn-nr95009676

 |
**דייזי פואנטז** (בספרדית: **Daisy Fuentes**; נולדה ב-17 בנובמבר 1966) היא מנחת טלוויזיה ודוגמנית קובנית-אמריקאית.

ביוגרפיה
--------

פואנטז נולדה בקובה לאם ספרדייה ולאב קובני ולה אחות אחת. כשהייתה בת שלוש עברה עם משפחתה לספרד ומיד לאחר מכן לניו ג'רזי. היא החלה לדגמן בבית הספר התיכון וכשלמדה בקולג' החלה להגיש את תחזית מזג האוויר בסניף של ערוץ טלמונדו בניו יורק.

ב-1988 החלה להנחות תוכנית של מוזיקה ספרדית בערוץ MTV (היא המגישה הלטינית הראשונה בערוץ) ואת תוכנית האופנה "בית הסגנון".

היא דיגמנה עבור רבלון, שמפו פנטן, אמריקן אקספרס ועוד. הנחתה את טקס פרסי המדיה הלטינית אמריקאית, ואת תחרויות מיס תבל, מיס ארצות הברית ומיס הנוער של ארצות הברית.

היא שיחקה תפקידי אורח במספר סדרות טלוויזיה, בין היתר ב"משמר המפרץ". מ-1991 עד 1995 הייתה נשואה לשחקן טימותי אדמס.

קישורים חיצוניים
----------------

ויקישיתוף מדיה וקבצים בנושא **דייזי פואנטז** בוויקישיתוף
* 

* אתר האינטרנט הרשמי של דייזי פואנטז
* דייזי פואנטז, ברשת החברתית אקס (טוויטר)

* דייזי פואנטז, במסד הנתונים הקולנועיים IMDb (באנגלית)

* דייזי פואנטז, באתר AllMovie (באנגלית)

* דייזי פואנטז, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0826 7703
* VIAF: 300752183
* WorldCat: viaf-300752183

 |
**שירה וילנסקי** (נולדה ב-21 בינואר 1984) היא שחקנית ישראלית.

ביוגרפיה
--------

וילנסקי גדלה בראשון לציון, החלה לדגמן בגיל 12 והשתתפה בפרסומות שונות. בשנת 2002 הופיעה בתפקיד משני בסרט "כנפיים שבורות" וב-2004 השתתפה בטלנובלה "מיכאלה". במקביל החלה ללמוד תקשורת וניהול במכללה למנהל.

בשנים 2005–2007 ו-2013–2015 שיחקה במשך חמש עונות בתפקיד ראשי בסדרת הטלוויזיה "השמינייה" בתפקיד מיקה שקד, נערה מרדנית ומוזיקאית מחוננת בעלת חוש שמיעה יוצא דופן.

ב-2006, השתתפה וילנסקי בעונה השנייה של תוכנית המציאות "רוקדים עם כוכבים". בן זוגה לריקודים היה דניס בלוצ'רקובסקי. הזוג הודח שני בתחרות. כמו כן השתתפה בפסטיגל פנטזיה שהתקיים באותה שנה ושרה את השיר "שלוש חברות" עם עדי הימלבלוי ודון לני גבאי (מילים ולחן: דורון מדלי).

ב-2007 הייתה כתבת שטח בעונה העשירית של "ערב טוב עם גיא פינס" ושיחקה בסדרה "בילי" את רונה לצד ידידיה ויטל. באותה שנה גם כיכבה בסדרה "לשם שינוי" של הטלוויזיה החינוכית הישראלית ערוץ 2 ובסדרה "המקום" ששודרה בערוץ 10 ככוכב אורח.

ב-2009 עברה וילנסקי ללוס אנג'לס, שם למדה שנתיים במכון לי סטרסברג לתיאטרון ולקולנוע. היא הצטלמה לסרט "Joshua Tree"‏ (2011), לצד סטיבן באואר ומייקל מדסן וגילמה את סבטלנה, צעירה ממוצא רוסי שהסתבכה עם המאפיה הרוסית. ב-2012 השתתפה בסרט אייסמן של אריאל ורומן המתאר את חיי הרוצח השכיר ריצ'רד קוקלינסקי בתפקיד מלצרית בבית קפה, וכן בקליפ לשיר "Go Loco" של אלון דה לוקו.

ב-2013 השתתפה בסרט לאבלייס העוסק בלינדה לאבלייס, וכמו כן, בתפקיד ראשי בסרט האימה מים שחורים. ב-2014 השתתפה בפרק בעונה הרביעית של הסדרה רמזור בתפקיד אישה חולת חתולים.

בשנת 2019 שיחקה בסדרה "סברי מרנן" בתפקיד אביבית.

חיים אישיים
-----------

וילנסקי מתנדבת בארגוני זכויות בעלי חיים כדוגמת תנו לחיות לחיות והשתתפה בקמפיין נגד מכירת פרוות. היא דוגלת בטבעונות.

באוקטובר 2015 נישאה לאיש העסקים טל ניידרוף. בינואר 2016 ילדה את בנם הבכור.

קישורים חיצוניים
----------------

ויקישיתוף מדיה וקבצים בנושא **שירה וילנסקי** בוויקישיתוף
* שירה וילנסקי, ברשת החברתית אינסטגרם
* שירה וילנסקי, ברשת החברתית LinkedIn
* שירה וילנסקי, במיזם "אישים" לתיעוד היצירה הישראלית
* שירה וילנסקי, במסד הנתונים הקולנועיים IMDb (באנגלית)
* שירה וילנסקי, באתר ספר הקולנוע הישראלי
* שירה וילנסקי, באתר AllMovie (באנגלית)
* שירה וילנסקי, במסד הנתונים הקולנועיים KinoPoisk (ברוסית)
* שירה וילנסקי באתר ייצוג 1 אמנים ויוצרים בע"מ

הערות שוליים
------------

1. ↑  מילות השיר "שלוש חברות", באתר שירונט
2. ↑  אסף נבו, ‏בכורה: אלון דה לוקו בקליפ "Go Loco", באתר ‏מאקו‏, 7 ביוני 2012
3. ↑  רמזור עונה 4 פרק 6 באתר mako.
4. ↑  ערן בר-און, חתול תעלול, באתר ynet, 30 באוקטובר 2008
5. ↑  אלי דדון, מאושרי כהן ועד נטלי פורטמן: הכוכבים שהפכו לצמחונים, באתר Xnet‏, 21 בינואר 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011899242005171

 |
רבי **יוֹסֵף יְדִידְיָה קַרְמִי** (~ה'ש"מ, 1580 בערך - המחצית הראשונה של המאה ה-17) היה רב מקובל ופייטן בן יהדות איטליה. נודע בעיקר בשל סידור התפילה שלו "כנף רננים".

ביוגרפיה
--------

נולד במודנה שבאיטליה לר' בנימין יקותיאל קרמי שהיה נציגם של מגורשי דוכסות מילאנו מול השלטונות. הוא פעל כמורה ומחנך לתלמידים כבר מראשית העשור השני של המאה ה-17, ובמקביל החל ב-1623 לשמש כחזן ומנהל התפילה בבית כנסת פרטי של משפחת אוסיליו במודנה.

ספרו "כנף רננים" הכולל תפילות, קינות, זמירות ובקשות, שחיבר קרמי לבקשת אנשים שונים ולקראת מועדים שונים, מבוסס על מדרשי חז"ל ועל ספר הזהר וספר "פרדס רימונים" של הרמ"ק. הספר התקבל יפה לאחר שמיד עם הדפסתו התחולל סביבו פולמוס גדול. גיסו של המחבר, רבי אהרן ברכיה ממודנה, שהיה אף הוא מקובל וחיבר תפילות ותחינות משל עצמו, חשד שהוכנסו בתפילות שבספר כוונות קבליות התואמות לקבלת הרמ"ק ואינן תואמות לקבלת האר"י, ואולי בשל כך יש לאסור את הדפסת הספר. הוא עורר את חברי בית הדין של מודנה ובראשם רבי דניאל טרבוט לחקור את הנושא, ולאחר זמן מה התיר בית הדין את הדפסת הספר ועיטר אותו בהסכמה נלהבת. בהמשך הצטרפו להסכמה זו רבנים רבים אחרים מרבני איטליה.

גם הגיס המתנגד הסכים לחלקים בספר שעוררו מאוחר יותר התנגדות כמו וידוי מיוחד שנדפס בו, המחבר כותב על כך: "יודעי ספר... זנו עיניהם ממנו ובראשם גיסי... ר' אהרן ברכיה איש מודינא... נתן עיניו בו וימצא חן וחסד לפניו".

קישורים חיצוניים
----------------

* ****כנף רננים****, ונציה שפ"ז, באתר היברובוקס
* גוטהרד דויטש, א' פייגינסקי, שניאור זלמן שכטר, יצחק ברוידה, ‏**יוסף ידידיה בן בנימין יקותיאל קרמי**, במהדורת 1901–1906 של האנציקלופדיה היהודית (באנגלית)

הערות שוליים
------------

1. ↑  ישעיה תשבי, **העימות בין קבלת האר"י לקבלת הרמ"ק בכתביו ובחייו של ר' אהרן ברכיה ממודינה**, ציון, לט, תשל"ד.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296786305171
* GND: 142548804
* LCCN: nr93011546
* VIAF: 97440026
* WorldCat (עם VIAF): 97440026

 |
פירוש נוסף ערך זה עוסק בקצין במשטרת ישראל. אם התכוונתם לכדורגלן ישראלי, ראו דודו ביטון.

**דוד ביטון** הוא קצין בדימוס במשטרת ישראל בדרגת תת ניצב. בתפקידו האחרון כיהן כסגן מפקד מחוז ש"י. קודם לכן עמד בראש היחידה הארצית לחקירת פשיעה בינלאומית וחמורה.

ביוגרפיה
--------

ביטון התגייס לשורות משטרת ישראל ב-1980, שירת כבלש וחוקר בצח"מ מרחב יפו. בהמשך שירותו מילא שורה של תפקידי פיקוד במערכי המודיעין והחקירות במרחב ירקון דן ואיילון הבכירים בהם כראש מחלק פשעים וראש אגף חקירות מרחבי, בהמשך כיהן כמפקד תחנת גלילות, שימש מדריך ראשי במכללה לקצינים בכירים בדרגת ניצב משנה. בשנים 2007 עד אוגוסט 2010 פיקד על מרחב דן של מחוז תל אביב. בשנת 2010 יצא ללימודים במכללה לביטחון לאומי וסיים בהצטיינות, בתום הלימודים מונה ב-2011 לסגן ראש היחידה הארצית לחקירות הונאה (יאח"ה) וב-2012 מונה לראש היחידה הארצית לחקירת פשיעה בינלאומית וחמורה (יאחב"ל) שעיקר עיסוקה הטיפול בארגוני הפשיעה והחיסולים במאבקים בין ארגוני הפשיעה ,בדרגת תת-ניצב. ב-2013 קודם לתפקיד סגן מפקד מחוז יהודה ושומרון (מחוז ש"י) ושימש בתפקיד עד 2016.

צבר ניסיון עשיר בניהול יחידות חקירה וניהול חקירות מורכבות ומסובכות, לזכותו נזקפו עשרות פענוחים של מקרי רצח, התמחה בתורת השיטור הקהילתי ובגישת ה "צדק מאחה" במשפט הפלילי היה חבר צוות במשרד המשפטים שבחן את יישומה של הגישה בהליך הפלילי בישראל.

ביטון בעל תואר ראשון במנהל עסקים ותואר שני במדע המדינה, הוא בוגר המכללה לביטחון לאומי (מב"ל) בהצטיינות.

קישורים חיצוניים
----------------

ויקישיתוף מדיה וקבצים בנושא **דוד ביטון** בוויקישיתוף
* אושרו מינויי מפקדים חדשים ליאל"כ וליאחב"ל, אתר משטרת ישראל, 27 באוגוסט 2012

| היחידה הארצית לחקירת פשיעה חמורה ובינלאומית (יאחב"ל) |
| --- |
| ראשי היחידה | ראובן מינקובסקי (1977–1980) • מנשה גולן (ממלא מקום 1980–1981) • ארמונד לוי (1981–1985) • שמעון סביר (1985–1988) • סנדו מזור (1988- ) • אבי כהן (1993- ) • יורם רודמן • משה מזרחי (אפריל 1997–2001) • משה לוין (2001–2002) • יוחנן דנינו (2002–2004) • עמיחי שי (2004–2007) • רוני ריטמן (2007–2010) • חיים איפרגן (2010–2012) • דוד ביטון (2012–2013) • גדי סיסו (2013 -2016) • יגאל בן-שלום (2016–2018) • חיים ניסים (2018-) |
**CallApp** היא אפליקציית מובייל המאפשרת זיהוי מתקשר, חסימת שיחות והקלטת שיחות. היא מספקת מידע רקע על המתקשר העומד מאחורי שיחות נכנסות או יוצאות, על ידי שימוש בתוכן שנוצר על ידי קהילה ובשירותי הרשתות החברתיות של המשתמש.

היסטוריה
--------

CallApp פותחה על ידי חברה בעלת שם זהה בשנת 2011, על ידי המנכ"ל לשעבר שלה, עודד וולוביץ והמנכ"ל הנוכחי, עמית און. הם גיוסו הון ראשוני בסך 1.6 מיליון דולר מקרן ההון סיכון גיזה ממשה ליכטמן, לשעבר מנכ"ל מיקרוסופט ישראל ומהיזם סער וילף, שמכר את Fraud Sciences לפייפאל. היא הוצגה לראשונה בפומבי באירוע TechCrunch Disrupt New York במאי 2012, ואחר כך בתערוכת Mobile World Congress ובכנס הטכנולוגיה האמריקאי – DEMO באותה שנה, בכנס זה גם הכריזה החברה כי כבר צברה מידע על 500 מיליון מספרי טלפון ברחבי העולם.

בינואר 2013 זכתה בתואר "הסטארטאפ הנולד של ישראל 2012", של אתר Geektime.

בקיץ 2014 פרץ סכסוך משפטי בין המייסד עודד וולוביץ, למשקיעים בחברה, הוביל לכך שהחברה הועמדה אתמול למכירה במכרז. וולוביץ טען שהמשקיעים סיכלו הצעות רכישה והשקעה לפי שווי של עשרות מיליוני שקלים, שאותן קיבלה החברה והובילו אותה לחדלות פירעון. המשקיעים מצדם אומרים שהחברה מעולם לא קיבלה הצעות כאלה. בדצמבר 2014 הסתיים הסכסוך כאשר קרנות ההון סיכון גיזה וסוסקהאנה רכשו את חלקו של וולוביץ בחברה והשקיעו בה 4 מיליון דולר נוספים.

מאפיינים
--------

CallApp מספקת שירות שיחה מזוהה, שמאפשר למשתמשים את האמצעים לזהות מראש שיחות טלמרקטינג, שיחות ספאם ומספרי שיחות רובוטיות. האפליקציה מאפשרת חסימת שיחות ויצירת  רשימה שחורה של מתקשרים לא רצויים. האפליקציה מספקת למשתמש מידע בזמן אמת על הישויות העומדות מאחורי שיחות נכנסות או יוצאות, על ידי שימוש במידע שאנשים ועסקים חולקים על עצמם ברחבי האינטרנט יחד עם מידע שקהילת משתמשי CallApp מחליטה לשתף. האפליקציה מסנכרנת עם האימייל והיומן של המשתמש, מציגה אנשי קשר הדדיים וכוללת מידע עסקי. הוא מציע גם אפשרות הקלטת שיחות, יצירת ספר טלפונים, ספריית טלפונים הפוכה, גלישה בפרטיות, תזכורת שיחות ומצב רכב, כמו גם אפשרויות שדרוג בתשלום.

קישורים חיצוניים
----------------

* אתר האינטרנט הרשמי של CallApp (באנגלית)
* אירנה זברסקי, "נשנה את הצורה בה אנשים מתקשרים", באתר TheMarker‏, 22 במאי 2012 – ריאיון עם מייסדי החברה

הערות שוליים
------------

1. ↑  רועי גולדנברג, ‏שיחה מזוהה: CallApp מספקת מידע נרחב על מי שמתקשרים אליכם, באתר גלובס, 19 בנובמבר 2012
2. ↑  אור הירשאוגה, Stevie ו־CallApp: שתי ישראליות בתחרות הדיסראפט של טק-קראנץ', באתר TheMarker‏, 21 במאי 2012
3. ↑  מיה אפשטיין, CallApp הישראלית הציגה ב־DEMO: הגיעה ל־500 מיליון מספרי טלפון, באתר TheMarker‏, 4 באוקטובר 2012
4. ↑  מערכת Geektime, ‏Geek Awards 2012 – והזוכים הם, באתר Geektime‏, 1 בינואר 2013
5. ↑  אתר למנויים בלבד ענבל אורפז, בעקבות סכסוך בין המנכ"ל למשקיעים: היישום של CallApp יוצע למכירה, באתר TheMarker‏, 20 באוגוסט 2014
6. ↑  יניב אביטל, ‏אחרי הסכסוך מגיע הגיוס: CallApp מגייסת 4 מיליון דולר [גיוס], באתר Geektime‏, 3 בדצמבר 2014
7. ↑  Spradlin, Liam (22 May 2012). New App Review: CallApp Makes Your Dialer Useful Again - Say Hello To Telephony 2.0. Android Police.
אין תמונה חופשיתאין תמונה חופשית
**יעקב גליפת** (נולד ב-1961) הוא מנהל מפעל מלמ של התעשייה האווירית. במסגרת שירותו הצבאי, בין השנים 1983–2006, מילא שורה של תפקידים הנדסיים בחיל האוויר ובמפא"ת, וסיים שירותו בדרגת אלוף-משנה.

ביוגרפיה
--------

יעקב גליפת נולד בשנת 1961 בטבריה, כאחד מחמשת ילדיהם של הורים שעלו מתוניס. הוא גדל בטבריה עד כיתה ח' ולאחר שאובחן כילד מחונן, המשיך את לימודיו התיכוניים בפנימיית "אורט" למחוננים בנתניה במגמת חשמל ואלקטרוניקה. שם גם הכיר את ניצה, לימים זוגתו ואם שלושת ילדיו.

### השכלה

סיים בהצטיינות תואר ראשון (.B.Sc) בהנדסת מחשבים בטכניון, ותואר שני (.M.Sc), בהצטיינות, בהנדסת חשמל ואלקטרוניקה מאוניברסיטת תל אביב.

### שירות צבאי

השירות הצבאי של גליפת כלל הובלה של שלל פרויקטים ופיתוחים טכנולוגיים חדשניים.

בשנת 1983 עם סיום לימודי התואר הראשון, התגייס לחיל-האוויר. לאחר קורס קצינים, הוצב במחלקת מטוסים. לאחר כניסתו לשירות קבע הצטרף (1986) לפרויקט "רעות" שכלל קידום לדרגת רס"ן עם מינוי. שש שנים עסק בתחום בקרת המנועים בחיל-האוויר. בהתחלה עבד בפרויקט מטוס "הלביא", שהיה אז בעיצומו, אולם נסגר בשנת 1987. הפיתוחים שעליהם עסק יצאו לפועל לאחר מכן והוסבו למנועי F15 ו-F16.

בשנת 1991, לאחר לימודי תואר שני באלקטרוניקה באוניברסיטת תל אביב במימון הצבא, עבר לתפקיד פיקודי כקצין טכני ביב"א (יחידת בקרה אווירית) הצפונית ואז גם חזר עם משפחתו לטבריה, עיר הולדתו.

בשנת 1993 חזר למטה חיל-האוויר וכיהן במשך שמונה חודשים כראש מדור מכ"ם בענף גילוי וזיהוי שבמחלקת מערכות. לאחר מכן יצא לקורס פו"ם (פיקוד ומטה) ועם קבלת דרגת סא"ל מונה לראש ענף חיישנים במנהלת חומה במפא"ת (מנהלת פיתוח אמצעי לחימה ותשתיות) במשרד הביטחון. במסגרת זו היה אחראי על פיתוח מכ"ם "אורן ירוק".

לאחר שנתיים וחצי במפא"ת שב באוגוסט 1996 למטה חיל האוויר ומונה לראש ענף גילוי וזיהוי, תפקיד בו כיהן עד אוקטובר 2000. באותה שנה הועלה לדרגת אל"ם.

קיבל את פרס מפקד חיל-האוויר על פיתוח פרויקט "גביש כחול", מערכת הבונה תמונה ברורה לגבי מיקום נפילות הטילים מכל הנתונים שנאספו.

בשנת 2002 התמנה לראש מחלקת תכנון ובקרה הנדסית, האחראית על פיתוחם של אמצעים מיוחדים. הוא כיהן בתפקיד זה במשך שלוש שנים. ב-21 באוגוסט 2002, בעת ששהה בנופש עם משפחתו בבית מלון, נתקף גליפת בכאבי גב חזקים, שבדיעבד התבררו כגידול בחוט השדרה. שעות ספורות לאחר מכן, נותח בבית-החולים רמב"ם בחיפה ולבסוף נשאר עם נכות אשר ריתקה אותו לכיסא גלגלים. לאחר שיקום בתל השומר חזר לשירות מלא.

בשנת 2006 סיים את שירותו בצה"ל.

### התעשייה האווירית

בשנת 2008 הצטרף לשורות התע"א ומילא בה שורה של תפקידים בכירים.

* תפקיד ראשון מילא כראש מינהל מערכות תדלוק ומערכות צבאיות במפעל תוכניות מטוסים בחטיבת בדק. הוא הוביל את הפיתוח העסקי של מטוסי תדלוק אווירי והסבות מטוסי תדלוק של חיל האוויר.
* משנת 2010 כיהן כראש מינהל מערכות ימיות במפעל מערכות הגנה אווירית של חטיבת מערכות טילים וחלל.
* בינואר 2014 מונה למנהל מפעל מערכות הגנה אווירית בחטיבת מערכות טילים וחלל.
* בסוף 2016 מונה למנהל מפעל מלמ שאחראי בין השאר על פיתוח טילי החץ, משגר הלוויינים שביט ועוד.

בוגר תוכנית המנהיגות הבכירה של קרן וקסנר.

קישורים חיצוניים
----------------

* מינויים חדשים בתעשייה האווירית לישראל, באתר i-hls, ינואר 2014
**שנדי פינסי** (באנגלית: **Shandi Finnessey**‏; נולדה ב-9 ביוני 1978) היא דוגמנית, שחקנית ומנחת טלוויזיה אמריקאית. מיס ארצות הברית לשנת 2004.

ביוגרפיה
--------

פינסי נולדה במיזורי ללינדה ופטריק פינסי. היא סיימה תואר ראשון בפסיכולוגיה באוניברסיטת לינדנווד. היא דיגמנה לסוכנות פורד והתחרתה במספר תחרויות יופי.

### תחרויות יופי

ב-1999 התחרתה ב"מיס מיזורי ארצות הברית" והגיעה למקום השני. ב-2001 התחרתה ב"מיס מיזורי אמריקה" והגיעה למקום השלישי. באותה השנה התחרתה שוב ב"מיס מיזורי ארצות הברית" והגיעה גם שם למקום השלישי. 

ב-2002 השתתפה שוב ב"מיס מיזורי אמריקה" וניצחה בתחרות. ב-2003 התחרתה ב"מיס אמריקה" ולא הצליחה להגיע למקומות הגבוהים. ב-2004 השתתפה בפעם השלישית בתחרות "מיס מיזורי ארצות הברית" וזכתה בה. באפריל אותה שנה נבחרה למיס ארצות הברית בטקס שנערך בתיאטרון קודאק. בתחרות מיס תבל נבחרה לסגנית הראשונה.

### אחר

ב-2002 פרסמה ספר ילדים שכתבה העוסק בשילוב ילדים עם מוגבלויות בחינוך עם ילדים רגילים.

ב-2005 החלה להנחות את שעשועון הטלוויזיה "לינגו" והופיעה בפרק של התוכנית המתמחה.

ב-2007 התחרתה בתוכנית "רוקדים עם כוכבים" והודחה בשלב השני.

ב-2010 שיחקה בסרט הטלוויזיה "Sharktopus" לצד אריק רוברטס.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **שנדי פינסי** |
| ויקישיתוף תמונות ומדיה בוויקישיתוף: **שנדי פינסי** |

* שנדי פינסי, ברשת החברתית פייסבוק
* שנדי פינסי, ברשת החברתית אקס (טוויטר)
* שנדי פינסי, ברשת החברתית אינסטגרם
* שנדי פינסי, סרטונים בערוץ היוטיוב
* שנדי פינסי, במסד הנתונים הקולנועיים IMDb (באנגלית)
* שנדי פינסי, במסד הנתונים הקולנועיים KinoPoisk (ברוסית)
**דאנקן קנדי** (אנגלית: **Duncan Kennedy**;‏ נולד ב-1942) הוא פרופסור בבית הספר הרווארד למשפטים ומופקד הקתדרה על שם קרטר למדע המשפט הכללי. מאבות הגישה הביקורתית למשפט.

קורות חייו ופועלו
-----------------

קנדי קיבל את התואר הראשון שלו מקולג' הרווארד ב-1964 ולאחר מכן עבד במשך שנתיים במבצע של ה-CIA שפיקח על התאחדות הסטודנטים הלאומית. ב-1966 הוא דחה את "הליברליזם של המלחמה הקרה שלו" ועזב את ה-CIA. ב-1970 קיבל תואר ראשון במשפטים מבית הספר למשפטים של אוניברסיטת ייל. לאחר שסיים התמחותו אצל שופט בית המשפט העליון של ארצות הברית, פוטר סטיוארט, הצטרף קנדי לסגל בית הספר למשפטים של הרווארד, ונעשה פרופסור מן המניין ב-1976. שנה לאחר מכן, בצוותא עם קארל קלייר, רוברטו אונגר, ומספר מלומדים בעלי דעות משותפות, הוא ייסד את התנועה ללימודי משפטים ביקורתיים. אף על פי שמחוץ לאקדמיה המשפטית הוא נודע בעיקר בשל המונוגרפיה שלו "חינוך משפטי ושיעתוק ההיררכיה", קנדי מפורסם בשל ביקורתו הנוקבת את החינוך המשפטי האמריקני. בין מלומדי החוק הוא נחשב אחד מהכותבים המקוריים והמשפיעים ביותר של התאוריה המשפטית.

קנדי, הנחשב לחלק מהתנועה הנאו מרקסיסטית באקדמיה האמריקנית, הצהיר שאם ימונה לשופט, הוא ישפוט בדרך שתקדם את עקרונות הסוציאליזם.

ספריו
-----

* **Sexy Dressing, etc**/ Duncan Kennedy. Cambridge, Mass.: Harvard University Press.
* **A Critique of Adjudication: din la siecle**/ Duncan Kennedy. Cambridge, Mass.: Harvard University Press, 1997.
* **Legal Education and the Reproduction of Hierarchy: A Polemic Against the System**, A Critical Edition ,NYU Press, 2004.

קישורים חיצוניים
----------------

* 

* אתר האינטרנט הרשמי של דאנקן קנדי
* עמוד הבית של דאנקן קנדי בבית הספר למשפטים של אוניברסיטת הרווארד.
* האתר האישי של דאנקן קנדי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007437657805171
* BIBSYS: 9046601
* BnF: cb15931997z (data)
* CiNii: DA07855732
* GND: 114592767X
* ISNI: 0000 0000 8410 7665
* LCCN: n83223503
* LNB: 000022829
* NDL: 001096703
* NKC: mub2012703924
* NTA: 073807656
* SNAC: w66m6b43
* SUDOC: 128166630
* VIAF: 113467908
* WorldCat: lccn-n83223503

 |
**Alan's Psychedelic Breakfast** (ארוחת הבוקר הפסיכדלית של אלן) הוא שמו של סינגל אינסטרומנטלי בעל שלושה חלקים מהאלבום Atom Heart Mother של פינק פלויד, שיצא ב-1970.

בשיר מנגנים מנגנים ברקע, בזמן שאלן סטיילס (איש צוות העוזרים הטכניים של הלהקה, המופיע בעטיפה האחורית של Ummagumma) מדבר על ארוחת הבוקר שלו ומתכונן לאכול אותה. סטיילס משתמש במהלך דיבורו במגוון חפצים להפקת צלילים.

בחלק הראשון והשלישי של השיר מנגנת כל הלהקה, ואילו בחלק השני מנגן דייוויד גילמור לבדו.

להקת האלתורים "The Breakfest" נקראת על שם השיר.

חלקי השיר
---------

Rise and Shine
החלק כולל נגינת פסנתר, גיטרת בס, אורגן המונד, תופים וגיטרת סלייד.

סטיילס מתאר בחלק זה את המוצרים שהוא מכין לארוחת הבוקר: דגנים, ביצה מקושקשת, בייקון, נקניק, עגבניות, טוסט וקפה. הוא גם מתאר את אהבתו למאכלים כמו מרמלדה, דייסה ודגנים: "Marmalade, I like marmalade... Yes, porridge is nice, any cereal... I like all cereals... Oh, God". בסוף החלק נשמעת שריקת קומקום יחד עם האורגן.

Sunny Side Up
בתחילת הקטע אומר סטיילס: "breakfest in Los Angels" (ארוחת בוקר בלוס אנג'לס). בהמשך, החלק כולל את נגינתו של גילמור על שתי גיטרות אקוסטיות וגיטרת פלדה.

Morning Glory
החלק כולל נגינה של כלל הלהקה, כאשר הכלי הראשי הוא הפסנתר של ריצ'רד רייט, וכן כלים כמו גיטרת בס, גיטרה חשמלית, תופים ואורגן המונד. בסיום הקטע האינסטרומנטלי נשמע סטיילס אומר: "my head's a blank", מרים את מפתחות מכוניתו, סוגר את הדלת ונוסע. השיר נחתם באותו אופן בו התחיל, בצלילים של כיור.

מבצעים
------

* דייוויד גילמור - גיטרת פלדה, גיטרה אקוסטית וגיטרה חשמלית
* רוג'ר ווטרס - אפקטים של טייפ, קולג' טייפ וגיטרת בס
* ריצ'רד רייט - פסנתר ואורגן.
* ניק מייסון - תופים, כלי הקשה, עריכה מוזיקלית, קולג' טייפ, הנדסה
* אלן סטיילס - קול, אפקטים

קישורים חיצוניים
----------------

* מידע על היצירה "Alan's Psychedelic Breakfast" באתר מיוזיק בריינז

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 5c327a83-8c62-39aa-a594-e6630e2e991a

 |
**דניאל בנט סמית** (באנגלית: **Daniel Bennett Smith**; נולד ב-6 במרץ 1956) הוא דיפלומט אמריקאי, המכהן כמנהל מכון שירות החוץ (אנ'). למשך כשבוע היה מזכיר המדינה של ארצות הברית בפועל. מאז ספטמבר 2018 מחזיק סמית' בדרג דיפלומטי של "שגריר קריירה", מהדרגים הבכירים בשירות החוץ של ארצות הברית.

ביוגרפיה
--------

סמית' נולד בעיר רדווד סיטי (אנ') שבאזור מפרץ סן פרנסיסקו בקליפורניה. ב-1997 קיבל תואר ראשון בהיסטוריה מאוניברסיטת קולורדו השוכנת בבולדר, ולאחר לימודיו הגבוהים שם החל השלים לימודי תואר שני ודוקטורט באוניברסיטת סטנפורד. עבודת הדוקטורט, אשר הושלמה בשנת 1983, נקראה "לקראת אינטרנציונליזם: מדיניות חוץ כלכלית של הניו דיל, 1939-1933". לאחר שקיבל תואר שלישי, הצטרף סמית לשירות החוץ של ארצות הברית, ונשלח לשליחות דיפלומטית בערי בירה אחדות בהן ברן, אוטווה, סטוקהולם וכן שירת באיסטנבול. נוסף על כך, סמית' שימש כעוזר בכיר לתת-מזכיר המדינה לעניינים גלובליים, עוזר מיוחד עבור עוזר המזכיר לענייני אירופה וקנדה, וממונה על היחסים בצ'כוסלובקיה.

בין השנים 1993–1995 לימד מדע המדינה באקדמיית חיל האוויר של ארצות הברית. מ-2002 עד 2005 היה סגן הראשי של עוזר המזכיר לעניינים קונסולריים, ובשנים 2005–2007 היה עוזר בכיר למזכיר המשנה לדיפלומטיה ציבורית ולעניינים ציבוריים. בממשלו של נשיא ארצות הברית ברק אובמה כיהן סמית' כשגריר ארצות הברית ביוון מספטמבר 2010 עד אוגוסט 2013.

בשלהי אפריל 2014 החל את תפקידו כעוזר מזכיר המדינה למודיעין ולמחקר במחלקת המדינה של ארצות הברית, כשהוא כפוף למזכיר ג'ון קרי. סמית' נחשב לדיפלומט ותיק בקהילה הדיפלומטית של ארצות הברית. במהלך 2018 נבחר סמית' בידי הנשיא דונלד טראמפ למנהל מכון שירות החוץ, המכשיר את העובדים והדיפלומטים של שירות החוץ האמריקאי, במקומה של ננסי מקאלדוני.

בראשית 2021 קבע הנשיא ג'ו ביידן כי סמית' יעמוד באופן ארעי בראשות מחלקת המדינה עם תום כהונתו של מייק פומפאו, עד אשר יאושר מינויו של אנתוני בלינקן למזכיר המדינה בידי הסנאט של ארצות הברית.

קישורים חיצוניים
----------------

ויקישיתוף מדיה וקבצים בנושא **דניאל בנט סמית'** בוויקישיתוף

הערות שוליים
------------

1. 1 2 3 4  Ambassador to Greece: Who is Daniel Bennett Smith?, באתר AllGov‏, 18 בספטמבר 2010 (באנגלית)
2. ↑  מתאת'יאס שוורץ, Mike Pompeo’s Mission: Clean Up Trump’s Messes, באתר הניו יורק טיימס, 26 בפברואר 2019 (באנגלית)
3. ↑  Daniel Smith appointed acting U.S. secretary of state, באתר רויטרס, 20 בינואר 2021 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA04965315
* GND: 170936252
* ISNI: 0000 0000 8304 6442
* LCCN: n87116145
* SNAC: w6kb3xxz
* VIAF: 111448169
* WorldCat (עם VIAF): 111448169

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דניאל בנט סמית'"**.
רכב של החברה
**TNT אקספרס** היא חברת שילוח העוסקת במשלוחי אקספרס בינלאומיים, שילוח בינלאומי, תובלה יבשתית ושירותים לוגיסטיים. מטה החברה נמצא בהופדורפ, הולנד והמרכז הלוגיסטי של החברה נמצא בלייז', בלגיה. לחברה פעילות מלאה ב 61 מדינות בעולם. בחלק ממדינות אירופה, חברת TNT אקספרס משמשת כחברת דואר רשמית. מחזור העסקים של החברה בשנת 2015 הסתכם ב 6.91 מיליארד אירו. המתחרות הגדולות של TNT אקספרס הן DHL וUPS.
ב-25 במאי 2016 נרכשה החברה על ידי חברת פדקס.

היסטוריה
--------

Thomas Nationwide Transport הוקמה על ידי קן תומאס האוסטרלי בשנת 1946 כאשר ברשותו משאית אחת בלבד. עם השנים החברה גדלה ובשנת 1967 רכשה את חברת השליחויות ההונגרית 'Alltrans'. החברה גדלה במהירות ובשנות ה-80 של המאה ה-20 כבר עשתה משלוחים לכ 180 מדינות ברחבי העולם. היא נחשבה לחברת שילוח השנייה בגודלה בעולם באותן שנים ועיקר פעילות החברה עבר לאירופה. TNT הייתה חברת השילוח הראשונה לרכוש מטוס משל עצמה. עד אז, הייתה הפרדה בין חברות שילוח לחברות תעופה. הדבר הפך את TNT לחברה הראשונה שיכלה לשלוח משלוחי אקספרס תוך פחות מ 24 שעות בתוך אירופה. החברה נכנסה לפעילות בישראל בשנת 1989. 
בשנת 1992 TNT הקימה חברת בת, GD Express והחזיקה ב 50% מהמניות בה, כאשר 50% הנותרים התחלקו בין חברת KPN, חברת טלקומוניקציה ודואר הולנדית וחברות דואר ממשלתיות של צרפת, שוודיה, מערב גרמניה וקנדה. בשנת 1994 החברה הונפקה בבורסת אמסטרדם ובשנת 1996 נרכשה על ידי חברת KPN במלואה. בשנת 1998 חברת KPN מיזגה את יחידת הדואר שלה עם חברת TNT והקימה את חברת TNT N.V אשר עסקה במשלוחי דואר, חבילות ולוגיסטיקה ברחבי העולם. בין השנים 2006-2011 היא הייתה חברת הדואר הלאומית של הולנד תחת השם TNT Post. באותה שנה הנהלת החברה החליטה לפצל את חברת TNT N.V לשתי חברות נפרדות: TNT אקספרס שתעסוק בתחום השילוח והלוגיסטיקה ו - PostNL שתהיה חברת הדואר הממשלתית של הולנד. כמו כן, החברה עסקה בשליחת דואר גם במדינות אירופאיות נוספות כגון בריטניה, גרמניה, איטליה ובלגיה, בחלקן היא אף עקפה את חברות הדואר הממשלתיות. 

בשנת 2015 הוכרז שחברת השליחויות האמריקאית פדקס תרכוש את TNT והמכירה יצאה לפועל ב-25 במאי 2016 תמורת 4.4 מיליארד אירו.

קישורים חיצוניים
----------------

ויקישיתוף מדיה וקבצים בנושא **TNT אקספרס** בוויקישיתוף
* 

* אתר האינטרנט הרשמי של TNT אקספרס (בשפות מרובות)
* TNT אקספרס, ברשת החברתית LinkedIn

|  |  |
| --- | --- |
| בקרת זהויות עריכת הנתון בוויקינתונים | 
* SUDOC: 056921810
* VIAF: 155625570
* WorldCat: viaf-155625570

 |
סמל המועדון בעבר
**מועדון הכדורגל פחטקור טשקנט** (באוזבקית: **Paxtakor Toshkent futbol klubi**) הוא מועדון כדורגל מעיר הבירה טשקנט הנחשב לאחד המעוטרים ביותר באוזבקיסטן. מאז התפרקות ברית המועצות זכה המועדון ב-12 אליפויות (ו-2 סגנויות) וכן ב-12 גביעים (וסגנות אחת). בנוסף, במפעלים הבינלאומיים של ה-AFC באסיה המועדון משתתף באופן קבוע בשנים האחרונות בליגת האלופות האסיאתית ואף הגיע עד לחצי הגמר פעמיים בשנים 2003 ו-2004.

היסטוריה
--------

פחטקור הוקמה בשנת 1956 כאשר אוזבקיסטן הייתה חלק מברית המועצות (כאוזבקיסטן הסובייטית), המועדון לא זכה בתארים רבים והשתתף בסך הכל ב-22 עונות של הליגה הסובייטית הבכירה. במהלך אותן 22 עונות, נזקפו לזכות המועדון 212 ניצחונות, 299 הפסדים ו-211 תוצאות תיקו.

פחטקור טשקנט הוא המועדון היחיד מאוזבקיסטן, ששיחק אי פעם בליגה הסובייטית הבכירה מאז הקמתה ועד לסיום עונתה האחרונה, 1991/1990, בסמוך לנפילת ברית המועצות. ההישג הגדול ביותר של המועדון בליגה הסובייטית הבכירה היה הגעה למקום ה-6, וזה קרה פעמיים, בעונות 1962 ו-1982. המועדון אף הגיע לגמר הגביע הסובייטי בעונת 1967/68, וזהו המועדון היחיד ממרכז אסיה שהגיע לשלב זה בכל תולדות הגביע הסובייטי.

לאחר הקמת הרפובליקה האוזבקית המועדון התבסס בליגה בתור המועדון החזק ביותר כשלרשותו זכייה ב-12 אליפויות, יותר מכל מועדון אחר בליגה האוזבקית.

תארים
-----

* **אליפויות הליגה האוזבקית**
	+ **זכייה (14):** 1992, 1998, 2002, 2003, 2004, 2005, 2006, 2007, 2012, 2014, 2015, 2019, 2020, 2021
	+ **סגנות (2):** 1993, 2001
* **הגביע האוזבקי**
	+ **זכייה (12):** 1993, 1997, 2001, 2002, 2003, 2004, 2005, 2006, 2007, 2009, 2011 ,2019
	+ **סגנות (1)** 1996
* **גביע חבר המדינות**
	+ **זכייה (1):** 2007
	+ **סגנות (1):** 2008
* **ליגת האלופות האסיאתית**: חצי גמר: 2003, 2004
* **גביע אסיה למחזיקות גביע**: רבע גמר: 1999

קישורים חיצוניים
----------------

ויקישיתוף מדיה וקבצים בנושא **פחטקור טשקנט** בוויקישיתוף
* אתר האינטרנט הרשמי של פחטקור טשקנט (ברוסית)

* פרופיל, באתר Transfermarkt
**אלן אירנה סיינט-מקסימין** (בצרפתית: **Allan Irénée Saint-Maximin**; נולד ב-12 במרץ 1997) הוא כדורגלן צרפתי, המשחק בעמדת הקיצוני באל-אהלי ג'דה המשחקת בליגת העל הסעודית.

קריירה
------

סיינט-מקסימין נולד בשאטן-מלאברי, קומונה בפרוורים הדרום-מערביים של פריז, להורים ממוצא גוואדלופי וצרפתי. הוא נשוי ואב לשלושה.

סיינט-מקסימין ערך את הופעת הבכורה שלו בליג 1 ב-1 בספטמבר 2013 בסנט אטיין, בניצחון 1–2 על בורדו.

ב-31 ביולי 2015 חתם במונקו, ומיד הושאל להנובר 96. ב-22 באוגוסט ערך הופעת בכורה בקבוצה בהפסד 0–1 לבאייר לברקוזן. את השער היחיד שלו בקבוצה כבש ב-4 בדצמבר בהפסד 1–3 לשאלקה 04.

ב-28 ביולי 2016 חתם בבסטיה. ב-12 באוגוסט ערך הופעת בכורה בהפסד 0–1 לפריז סן-ז'רמן. ב-20 באוגוסט כבש שער ראשון בקבוצה בניצחון 0–3 על לוריאן. ב-4 באוגוסט 2017 ערך את הופעתו היחידה במדי מונקו, בניצחון 2–3 על טולוז.

ב-7 באוגוסט 2017 חתם בניס. ב-11 באוגוסט ערך הופעת בכורה בקבוצה בהפסד 1–2 לטרואה. ב-2 בדצמבר ערך הופעת בכורה בניצחון 1–3 על מץ.

ב-2 באוגוסט 2019 חתם בניוקאסל יונייטד בחוזה לשש שנים. הוא ערך את הופעת הבכורה שלו תשעה ימים לאחר מכן בהפסד לארסנל 1-0 במחזור הפתיחה של עונת 2019/2020. ב-5 בדצמבר כבש שער בכורה בפרמייר ליג בניצחון 0–2 על שפילד יונייטד.

ב-30 ביולי 2023 חתם באל-אהלי ג'דה הסעודית.

קישורים חיצוניים
----------------

ויקישיתוף מדיה וקבצים בנושא **אלן סיינט-מקסימין** בוויקישיתוף
* אלן סיינט-מקסימין, ברשת החברתית פייסבוק
* אלן סיינט-מקסימין, ברשת החברתית אקס (טוויטר)
* אלן סיינט-מקסימין, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  [CARTE INTERACTIVE Qui sont les footballeurs ultramarins de Ligue 1 ?], Outre-mer la 1ère (ב־)
2. ↑  Chris Waugh, The making of Allan Saint-Maximin: ‘He is an artist who wants to paint out on the pitch’, The Athletic (באנגלית)
3. ↑  Saint-Maximin signs for Newcastle United, Newcastle United Football Club (באנגלית)
תבליט המנורה מבית הכנסת באוסטיה
עמוד עם תבליט המנורה מבית הכנסת באוסטיה
באוסטיה העתיקה לחוף ימה של רומא נמצאו שרידי עתיקות של בית כנסת. 
בית הכנסת אינו פונה לירושלים ונראה שהוא נבנה לפני חורבן בית המקדש. בית הכנסת הזה הוא העתיק ביותר באיטליה (שני לו בקדמותו הוא בית הכנסת בבובה מרינה שראשיתו במאה ה-4).
המבנה שוחזר לרמתו מהמאה ה-4, והוא כלול במסלול הביקורים בעיר העתיקה של אוסטיה.

 אוסטיה (עיר)
-------------

העיר העתיקה שכנה בשפך נהר הטיבר, בו נסעו ספינות עד העיר רומא. היישוב באוסטיה הוקם בתחילה לצורכי הגנה ובמשך הזמן הפך להיות נמל חשוב - נמלה של בירת האימפריה הרומית. קלאודיוס קיסר הרחיב את נמלה לפי תוכניות שהכין יוליוס קיסר וקבע שמחיר הפריקה של החיטה לאוכלוסיית העיר, אשר הובא ממצרים יהיה תחת בקורת הממשל. גם שאר צרכיה של המטרופולין הגדולה בעולם עברו דרך נמלה של אוסטיה. מניחים כי אוכלוסיית העיר הגיעה ל-60,000 תושבים. במאה ה-3 ירדה מגדולתה ובמאה ה-9 ננטשה. במקום נערכו חפירות ארכאולוגיה והיום המקום פתוח לציבור הרחב.

בית הכנסת
---------

שרידי בית הכנסת התגלו בשנת 1961 בקצה העיר ליד רצועת החוף. בית הכנסת היה בנוי בחלק מבודד של העיר, בסופו של הרחוב הראשי של העיר בעידן העתיק, ה"דקומאנוס" (Decumanus). שרידי בית הכנסת התגלו בעת סלילת הכביש לנמל התעופה של רומא, פיומיצ'ינו (Fiumicino). לא הייתה הפתעה רבה במציאת שרידיו, שכן היה סביר למדי כי בעיר הנמל הרומאית, אליה הגיע המסחר מהמזרח התיכון, יהיו סוחרים יהודיים, בייחוד מעיר הנמל המצרית אלכסנדריה, בה הייתה קהילה יהודית גדולה. 

בית הכנסת נחפר ושוחזר. המבנה זוהה כבית כנסת לאור גילוי תבליט מנורה החצוב בקורת הגג, עששיות לשמן עם מוטיב זהה (המצויות במוזיאון המקומי), ורישום שנמצא, המעיד על יוצר ארון הקודש. בית הכנסת במצבו הנוכחי הוא שיחזור דמותו במאה ה-4. 
אולם המבנה הוקם במאה ה-1. התיארוך התבסס על קיר באתר, ובו לבנים מעוצבות בצורת מעוין מטוף הממלאות את הקיר, הנראה כמ "רשת דיג" (opus reticulatum). שיטת בנייה שהייתה נהוגה בימי קלאודיוס קיסר (41–54). כיוון בית הכנסת אינו לירושלים ולכן ההשערה היא שהוא נבנה לפני חורבן הבית. ליד מבנה בית הכנסת נמצא אולם ששימש ללימודים וכן מטבח. בכניסה נמצא באר מים.

מול הכניסה נראים עמודים קטנים וגמלון קטן מעליהם (aedicula) ששימש לארון הקודש. כתובת שנמצאה מספרת כי המבנה החליף מבנה מעץ שנתרם במאה ה-2 ומאז הוחלף פעם נוספת במאה ה-3. על ידי מינדוס פאוסטוס (Mindus Faustus).

התבליט של המנורה, כולל משני צידי בסיס המנורה תבליטי: לולב, אתרוג ושופר. מיקומו של התבליט הוא חריג: הוא נמצא בצד התחתון של משקוף אחד העמודים של "האדיקולה". אולי מכאן ניתן להסיק כי זהו שימוש משני של המשקוף וקורת המשקוף או הגג היא מתקופה קדומה יותר.

* בית הכנסתבית הכנסת
* בית הכנסתבית הכנסת
* רצפת בית הכנסתרצפת בית הכנסת
* רצפת בית הכנסתרצפת בית הכנסת

לקריאה נוספת
------------

* Harry J. Leon, **The Jews of Ancient Rome** ,Philadelphia, 1960
* B. Migliau and M. Procaccia, **Lazio Jewish Itineraries** , Marsilio Regione Lazio, 2001.

קישורים חיצוניים
----------------

ויקישיתוף מדיה וקבצים בנושא **בית הכנסת באוסטיה** בוויקישיתוף
* על החפירות בבית הכנסת

הערות שוליים
------------

1. ↑  דוגמאות לכך ניתן למצוא בארץ בחפירות של אתרים מתקופת הורדוס, כמו במצדה.
2. ↑  בתחילת הכתובת נכתב: The inscription begins with the Latin words Pro Salute Aug(usti) ("For the well-being of the Emperor").
**נישואי פרגוואי** הם **נישואים** המבוצעים על פי חוקי מדינת **פרגוואי**. הייחודי בנישואים אלו הוא המהירות היחסית שבה ניתן לקיימם, והעובדה שניתן לבצעם ללא נוכחות שני בני הזוג. נישואי פרגוואי מוכרים בישראל כנישואים שקויימו בחו"ל לפי החוק המקומי, ומשרד הפנים מכיר בהם לצורך רישום נישואים.

בעבר ניתן היה לקיים את הנישואים בפרגוואי ללא נוכחות אישית במדינה כלל, תוך היעזרות בהגשת מסמכים שונים על ידי עורך דין, שייצג את בני הזוג מול רשויות פרגוואי, וקבלת תעודת הנישואין הפראגוואנית בדואר. כיום, לאחר תיקון החוק המקומי, יש צורך בנוכחות אחד מבני הזוג במקום, אך לא שניהם, לצורך הסדרת הנישואים.

במדינת ישראל, האפשרות החוקית היחידה למיסוד קשר של נישואים בין בני זוג היא באמצעות נישואים דתיים, ואצל יהודים רק בין גבר ואישה יהודים לפי ההלכה באמצעות טקס דתי אורתודוקסי.  

בנסיבות אלה, נחשבים נישואי פראגוואי כאחת האפשרויות למיסוד קשר בין בני-זוג שאינם יכולים או אינם מעוניינים להינשא בטקס דתי.

היתרונות ב"נישואי פראגוואי" הם בקלות ובמהירות שבה ניתן להינשא. יחד עם זאת, מדובר בהליך יקר, יחסית לטקסי נישואים אחרים. הדרישה לנוכחות של לפחות אחד מבין בני־הזוג בפרגוואי לצורך השלמת הנישואים, מייקרת את התהליך ומוסיפה עליו סרבול.

ראו גם
------

* נישואים אזרחיים
* נישואי קפריסין

קישורים חיצוניים
----------------

* אפרת וייס, ברק לח"כים: עגנו בחוק את סוגיית הנישואין האזרחיים, באתר ynet, 10 בדצמבר 2003
* נישואי פרגוואי - אפשרות להינשא בנישואים אזרחיים, באתר ZAP משפטי, 21 באוגוסט 2017

הערות שוליים
------------

1. ↑  יהודית שמיר, עו"ד, נישואי פרגוואי באתר דין – עורכי דין ומידע משפטי בישראל. ‏29 בפברואר 2012
"דודג' סדרה DH", שנת 1931
**דודג' סדרה DH** (באנגלית : **Dodge Serie DH**) - היא מכונית משפחתית, מתוצרת חטיבת דודג' בקונצרן המכוניות האמריקאי קרייזלר אשר יוצרה בארצות הברית במספר תצורות בין השנים 1932–1931

היסטוריה
--------

 ערך מורחב – **דודג'**  

חברת דודג' נוסדה בשנת 1900 על ידי האחים ג'ון פראנסיס דודג' והוראס אלגין דודג' בדטרויט שבמישיגן. בימיה הראשונים יצרה החברה חלקי מנוע ושלדה עבור תעשיית הרכב המתפתחת בעיר, בעיקר עבור החברות אולדסמוביל ופורד. למרות ההצלחה המסחרית שאפו האחים לייצר מכוניות משלהם. שאיפה זו התממשה לראשונה במכונית הראשונה, "דודג' דגם 30" (Dodge Model 30), ששיווקו ב-1915 כמתחרה יוקרתית יותר לדגם פורד מודל T הנפוץ. דגם 30 כלל כמה חידושים לאותה עת - גוף עשוי כולו פלדה, תיבת הילוכים חדשנית, ומערכת חשמל בת 12 וולט. תיבת ההילוכים והמנוע היו טובים מאלה של פורד T
(35 כוחות סוס לעומת 20).
בזכות איכות החלפים שייצרו ומעלותיה של המכונית היא הגיעה למקום שני במכירות הרכב בארצות הברית ב-1916.
באותה שנה השתמש הצבא האמריקני בהצלחה בדגם 30 בפעילותו המבצעית כנגד המהפכן המקסיקני פנצ'ו וייה.
בינואר 1920 הלך לעולמו ג'ון דודג' ובדצמבר אותה שנה נפטר גם הוראס דודג'. אלמנות השניים המשיכו בניהול החברה. דגם 30 שונה קלות ושווק כ"סדרת 116" (Series 116) אולם החברה ירדה למקום החמישי מכירות בארצות הברית ב-1925. באותה שנה מכרו אלמנות המייסדים את החברה ל-קבוצת משקיעים, שהחליטה, בעקבות ירידה נוספת במכירות (מקום שביעי ב-1927) למכור את דודג' ליצרן מכוניות אחר.
בשנת 1928 רכש קונצרן קרייזלר את חברת דודג' ומבחר הדגמים המיוצר ירד ל-13 בשתי קטגוריות (מ-19 דגמים בשלוש קטגוריות).

"דודג' סדרה DH"
---------------

"סדרת DH", שהוצגה בנובמבר 1930 לשנת הדגם של שנת 1931, הצטיידה במנוע שישה צילינדרים שפיתח 68 כ"ס. יחידת הכוח הייתה קדמית, בעוד הכונן היה אחורי. תיבת ההילוכים הייתה בעלת שלושה הילוכים ואילו המצמד היה לוח יחיד יבש. הבלמים היו הידראוליים בכל ארבעת הגלגלים.

המכונית הוצעה בתצורת טורפדו ארבע דלתות ("Torpedo" (אנ')), סדאן ארבע דלתות, דגם קופה 2 דלתות, גרסת (קבריולה) של שתי דלתות וגרסת רודסטר. בנוסף, המכונית הייתה זמינה גם עם שלדה חשופה, ללא חלקי גוף מורכב, על מנת לתת לקונה את האפשרות להשלים את המכונית. מיולי 1931 כוח המנוע גדל ל -74 כ"ס.

ראו גם
------

* דודג'
* דודג' סדרה D5
* דודג' סדרה DK

קישורים חיצוניים
----------------

ויקישיתוף מדיה וקבצים בנושא **דודג' סדרה DH** בוויקישיתוף

הערות שוליים
------------

1. ↑  Beverly Kimes, Henry Clark, Standard Catalog of American Cars 1805-1942, Iola, Krause Publications Inc, 1996, מסת"ב 978-08-73414-28-9.
2. ↑  טורפדו - סגנון גוף הטורפדו היה סוג של גוף רכב ששימש משנת 1908 עד אמצע שנות ה-30 של המאה העשרים, שהיה בעל פרופיל קבוע וחלק עליון רך מתקפל או ניתן להסרה. העיצוב מורכב ממכסה המנוע שהונח להיות ברמה עם קו המותניים של המכונית
3. ↑  "דודג' סדרה DH" סדאן 4 דלתות שנת 1931 bigiron.com/Lots/1931DodgeDHSeries4DoorSedan
**מזרח פרוע** הוא אלבום הסולו הרביעי של הראפר הישראלי טונה. האלבום יצא לאור ב-17 בדצמבר 2021 דרך חברת התקליטים "ועד הוייב" והופץ על ידי חברת התקליטים "נענע דיסק". מהאלבום יצאו הסינגלים "הטוב, הרע ואחותך", בהשתתפות הזמר שלום חנוך, שיצא לאור באוגוסט 2020, ו"היי בייב", שיצא בדצמבר 2021. בשנת 2022, זכה האלבום בפרס אקו"ם לאלבום השנה.

ב-17 ביוני 2022 יצא הסינגל "סהרה", בגרסת הופעה יחד עם יסמין מועלם.

תיאור כללי
----------

כל שירי האלבום הופקו על ידי ניר דנן ויקיר בן טוב, המפיקים המוזיקליים הקבועים של טונה שהפיקו גם את אלבומיו הקודמים. באלבום מתארחים שלום חנוך, פאר טסי, טדי נגוסה, אושיק לוי ודודו טסה.

תוכן האלבום, בחלקים מסוימים, עוסק בחיים בצל מגפת הקורונה. בשיר "יודעת לסובב", טונה תוקף את דרך הסיקור של התקשורת בטענה כי היא נועדה לנטוע בציבור פחד וכן טוען כי מגבלות הריחוק החברתי, חובת עטיית המסכות וה"תו ירוק" אלו מעשי כפייה אסורה. בשיר "היי בייב", הוא מזכיר את הקושי שבניהול זוגיות בזמן סגר. בשיר הנושא, "מזרח פרוע", טונה מצהיר כי הוא איננו "מכחיש קורונה", אך הוא משתף את אמונתו ותמיכתו בתאוריות קשר שונות לגבי המגפה.[דרוש מקור] בשיר "טרנטונה", טונה גם טוען כי השלטון פועל על מנת להשתיק את הדעות המנוגדות לקונצנזוס המדעי והרפואי. בשיר "הטוב, הרע ואחותך", טונה מביע ביקורת נגד הממשלה שהטילה סגר על מנת למנוע את התפשטות הנגיף וטוען כי מדובר במעין קנוניה נגד אזרחי ואזרחיות המדינה.

הצלחה
-----

באוגוסט 2022 זכה האלבום לפרס "הישג השנה ע"ש עוזי חיטמן" מטעם אקו"ם. האלבום נבחר לאלבום השנה במצעד הפזמונים השנתי לשנת התשפ"ב של MAKO וגלגלצ. השיר "סהרה" בביצוע המשותף עם יסמין מועלם הגיע למקום השני בדירוג השירים והשיר "היי בייב" דורג במקום העשירי.

רשימת רצועות
------------


| מזרח פרוע |
| --- |
| מס' | שם | משך |
| 1. | כל הכוכבים | 2:41 |
| 2. | שובו של מרדכי (בהשתתפות אושיק לוי וטדי נגוסה)  | 4:30 |
| 3. | יודעת לסובב | 3:22 |
| 4. | היי בייב | 3:07 |
| 5. | סהרה | 4:04 |
| 6. | שימי | 3:04 |
| 7. | קריוקי (בהשתתפות פאר טסי)  | 4:00 |
| 8. | מזרח פרוע | 4:28 |
| 9. | טרנטונה | 2:49 |
| 10. | עומס לב (בהשתתפות דודו טסה)  | 3:22 |
| 11. | אחד לסבתא | 4:11 |
| 12. | אפטרפארק | 4:34 |
| 13. | הטוב, הרע ואחותך (בהשתתפות שלום חנוך)  | 3:23 |
| **משך כולל:** | **47:41** |


| מזרח פרוע — מהדורת ויניל |
| --- |
| מס' | שם | משך |
| 14. | גוף (בהשתתפות עדי אולמנסקי)  | 3:55 |
| 15. | סהרה / חי בלייב פארק (בהשתתפות יסמין מועלם)  | 4:32 |

קישורים חיצוניים
----------------

* מידע על האלבום מזרח פרוע באתר MusicBrainz
* האלבום מזרח פרוע באתר ספוטיפיי
* האלבום מזרח פרוע באתר דיזר
* האלבום מזרח פרוע באתר אפל מיוזיק
* האלבום מזרח פרוע באתר טיידל
* האלבום מזרח פרוע באתר יוטיוב

הערות שוליים
------------

1. 1 2  נועם כהן, ‏טקס פרסי אקו"ם 2022: פרס מפעל חיים יוענק ליהודית רביץ וזאב נחמה, באתר ‏מאקו‏, 3 באוגוסט 2022
2. ↑  יודעת לסובב, Genius
3. ↑  היי בייב, Genius
4. ↑  מזרח פרוע, Genius
5. ↑  טרנטונה, Genius
6. ↑  הטוב, הרע ואחותך, Genius
7. ↑  מערכת mako מוזיקה, ‏אתם בחרתם: "סתלבט בקיבוץ" שיר השנה של תשפ"ב במצעד הישראלי של mako וגלגלצ, באתר ‏מאקו‏, 22 בספטמבר 2022

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: cd167864-8854-4632-85ce-dfa497d01072

 |
**איתן בן שטרית** (נולד ב-2 ביוני 2003) הוא שחיין ישראלי, חבר נבחרת ישראל בשחייה. דורג במקום שישי באליפות עולם בבריכת 25 מטר (אבו דאבי 2021) ובמקום שמיני באליפות אירופה בבריכת 25 מטר (קאזאן 2021), במשחה ל-400 מטר מעורב אישי.

ביוגרפיה
--------

בן שטרית נולד בהרצליה ובגיל צעיר עבר עם משפחתו לרעננה, שם גדל והתחנך. למד בתיכון מור מטרו-ווסט רעננה והתאמן בקבוצת בני הרצליה. כיום הוא שחיין קבוצת ירושלים רבתי ומתאמן במכון וינגייט בהדרכתו של אהוד סגל.

### 2021

#### סגן אלוף ישראל

באליפות ישראל שנערכה ביוני אותה שנה זכה בשתי מדליות כסף, במשחה ל-200 מטר גב בתוצאה של 2:03.39 דקות, אחרי דוד גרצ'יק ממכבי חיפה (1:59.79 דקות) ולפני בוריס טברובסקי מהפועל ירושלים (2:04.96 דקות) ובמשחה ל-400 מטר מעורב אישי בתוצאה של 4:25.94 דקות, אחרי רון פולונסקי (4:20.65 דקות) ולפני יהונתן רום (4:33.37 דקות), שניהם ממכבי חיפה. נוסף לכך, הוא סיים במקום חמישי במשחה ל-200 מטר מעורב אישי בתוצאה של 2:03.27 דקות.

באליפות אירופה לנוער שנערכה ברומא, איטליה ביולי אותה שנה הוא סיים פעמיים במקום רביעי, במשחה ל-200 מטר מעורב אישי בתוצאה של 2:02.72 דקות, בשלב המוקדמות הוא קבע שיא אישי חדש של 2:02.51 דקות אותו שיפר בשלב חצי הגמר והעמיד על 2:01.81 דקות ובמשחה ל-400 מרט מעורב אישי בשיא אישי חדש של 4:21.57 דקות, בשלב המוקדמות הוא קבע שיא אישי חדש של 4:25.25 דקות.

באליפות אירופה בשחייה (בריכת 25 מטר) שנערכה בקאזאן, רוסיה בנובמבר אותה שנה הוא סיים במקום שמיני במשחה ל-400 מטר מעורב אישי בשיא אישי חדש של 4:13.89 דקות, במקום עשירי במשחה ל-200 מטר מעורב אישי בשיא אישי חדש של 1:56.36 דקות, כבר בשלב המוקדמות הוא קבע שיא אישי חדש של 1:57.14 דקות, במקום 14 במשחה ל-200 מטר חופשי בשיא אישי חדש של 1:45.45 דקות ובמקום 15 במשחה ל-100 מטר מעורב אישי בתוצאה של 54.34 שניות, בשלב המוקדמות הוא קבע שיא אישי חדש של 54.20 שניות.

#### מקום שישי באליפות עולם (בריכת 25 מטר)

באליפות העולם בבריכת 25 מטר שנערכה באבו דאבי, איחוד האמירויות הערביות ב-20 בדצמבר אותה שנה הוא סיים במקום שישי במשחה ל-400 מטר מעורב אישי בתוצאה של 4:08.31 דקות, בשלב המוקדמות הוא קבע שיא נוער חדש של 4:07.55 דקות ועלה מהמקום השביעי למשחה הגמר. נוסף לכך, הוא סיים במקום 11 במשחה שליחים 4x100 מטר מעורב ביחד עם יעקב טומרקין, כריסטיאן פיצ'וגין ודניס לוקטב בשיא ישראלי חדש של 3:30.75 דקות, כשחיין שלישי הוא שחה את סגנון הפרפר ב"זינוק שליחים" בתוצאה של 52.45 שניות.

שיאים אישיים
------------

### בריכה אולימפית

* 200 מטר מעורב אישי: 2:01.81 דקות (2021)
* 400 מטר מעורב אישי: 4:21.57 דקות (2021)

### בריכת 25 מטר

* 200 מטר חופשי: 1:45.45 דקות (2021)
* 200 מטר מעורב אישי: 1:56.36 דקות (2021)
* 400 מטר מעורב אישי: 4:07.55 דקות (2021) - **שיא ישראל לנוער**

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* איתן בן שטרית, באתר Swimrankings (באנגלית)